88. schôdza NR SR - 10.deň - B. popoludní
Dátum: 2023-03-29
Poslanec: Zemanová, Anna (SaS)
Druh vystúpenia: Vystúpenie v rozprave

58. Som v šoku, koľko kolaborantov s vojnovým násilím, s násilím na civilistoch, kolaborantov s okupáciou cudzích vojsk v mierumilovnej krajine, kolaborantov, ktorí si ani, pevne verím, že si neuvedomujú, čo hovoria. Ale, žiaľ, asi veľmi dobre si uvedomujú. Chcela by som tomu uveriť, že nevedia, čo činia. Ale vedia. A sú spojencami agresora, sú spojencami tých, ktorí chcú vyhladiť ukrajinský národ. Sú spojencami tých, ktorí chcú a súhlasia s tým, aby Ukrajina zmizla z povrchu zemského. Vojna na Ukrajine začala vo februári minulého roka. Tá vojna, ktorá spočiatku sa javila, že bude pozemnou operáciou, keď 3. marca pozemné sily ruskej armády prišli ku Kyjevu. Obsadili územia, obkľúčili Kyjev a mesiac plienili územie v okolí Kyjeva. Ničili školy, škôlky. Keď boli vytlačení ukrajinskou armádou a silnou domobranou Ukrajincov, tak zanechali tam mínové polia. Mínové polia, nie štandardné míny vojenské, ale tie, ktoré trhajú nohy a ruky, mrzačia ľudí. Takéto mínové polia sme videli v okolí Kyjeva, kde boli ešte stále územia opáskované ´zákaz vstupu´, lebo je tam, sú tam míny. Pred pár hodinami tu na tomto mieste, ako stojím ja, stála podpredsedníčka ukrajinského parlamentu Olena Kondratiuk. Počúvali ste tu? Počúvali ste, čo hovorila? Čo hovorila o vojne, ktorá ohrozuje demokraciu na svete. Že keď táto vojna bude prehratá, nebude to prehra Ukrajiny, ale bude to prehra pre demokraciu na svete. Bude to prehra, priestor na to, aby vznikla ďalšia svetová vojna. Ukrajina bez vojenskej pomoci by dnes už neexistovala. Ukrajine pomáhame na to, aby bránila svojich ľudí, svojich obyvateľov, svoje územie. Nie aby útočila na Rusko. Nie aby útočila na nás alebo na Bielorusko, alebo na inú krajinu. Ona bráni svojich ľudí. Tá vojna dnes sa nevedie pozemnými operáciami, ako sa tu posmešne vyjadruje pán Kuffa, však ani vojna tam nie je. Tá vojna sa vedie v prvom rade zo vzduchu. Balistickými ultrarýchlymi raketami, ktoré vystrieľajú z Čierneho mora z Bieloruska a z okupovaného územia. Raketami, ktoré sú prakticky nezostreliteľné. Niektoré sa podarí zachytiť, ale mnohé dopadnú na svoj cieľ. Cieľom je ničiť infraštruktúru. Cieľom je zničiť Ukrajinu, vyhladovať ju, pretože zničiť jej priemysel, energetickú a inú infraštruktúru. Aby ľudia boli o hlade, o smäde, bez elektriny. Šíriť strach. Každý deň tam majú poplach. Tí ľudia naozaj sa učia žiť s vojnou. Ale tá vojna sa vedie zo vzduchu a vedie sa na civilistoch. Šíri sa strach. Šíri sa to, o čom hovorila tu aj podpredsedníčka, to, čo svedectvo sme my doniesli z Ukrajiny, keď sme sa stretli s konkrétnymi ľuďmi, ktorí nám rozprávali svoje skutočné príbehy. Pretože aj nám sa zdalo neuveriteľné tie množstvá detí, ktoré sú násilne deportované. Nám sa tiež zdalo nemožné, že takéto násilie na civilnom obyvateľstve by sa mohlo vôbec v dnešnej dobe v Európe diať. Ruské vojská porušujú, porušujú aj konvencie na ochranu obyvateľstva, Ženevský dohovor o ochrane civilistov v ozbrojených konfliktoch. Smiať sa zo znásilňovania ľudí, najmenšie dievčatko bolo štvorročné. Osemdesiatročná žena, áno, aj mužov znásilňovali, nie ženy, vojaci. Ruskí vojaci znásilňujú mužov. Aj také sa deje. Násilná deportácia detí do Ruska. Ich rusifikácia, to sú znaky genocídy a tuná spochybňovať zo strany poslancov Národnej rady, ktorí hovoria, netreba im pomáhať brániť sa, brániť sa voči vyhladeniu týchto náro... ich národa, je obludné. A ja ďakujem, Peter, tebe, že si inicioval legislatívne správny proces, aby sme zastavili toto uznesenie, ktoré podfu... nie podfukom, no, žiaľ, spôsobom, ktorý naša legislatíva umožňuje, nemusela, keby zákon bol upravený. Ale tak potichučky poza chrbát chceli zaviazať, aby Slovensko prestalo pomáhať Ukrajine, pretože pomoc, že sme doniesli generátory, pomoc, že Slovensko pomáha humanitárne aj inou pomocou, je veľmi dôležitá. Ale bez vojenskej pomoci by neznamenala nič, pretože už dnes by sme nemali komu pomáhať, pretože by Ukrajina neexistovala. Toto nie je lokálny konflikt, ako sa tu snažil niekto povedať. A že my sa do toho nemiešajme. Nie, toto je svetový konflikt. Táto vojna sa týka priamo Slovenska a ďalších krajín. A my sme morálne povinní pomáhať, všestranne pomáhať Ukrajine sa brániť, pomáhať jej, aby aj ľudia dokázali žiť na Ukrajine počas vojny, aby dokázali žiť v maximálne možnom normálnom živote, prerušovanom denno-denne sirénami. Deti sa musia ukrývať do krytov. Áno, aj v Užhorode, hoci nie sú v okupovanom území, pretože tie rakety doletia až tam. Nikto nevie, kam tá raketa padne, či sa ju podarí zostreliť alebo nie. Pravidelne hynú aj civilisti vo vnútrozemí Ukrajiny, kde sa akože javí, že je relatívne pokojný život, lebo nie sú v okupovanom území. Pevne verím, že toto uznesenie si nájde podporu v Národnej rade a zastaví obludnosti, ktoré boli predložené tuná poslancami s fašistickými názormi.